<classify> SERIKALI ya Awamu ya Tano inayaishi na kuyatekeleza kwa vitendo maono ya Baba wa Taifa, Mwalimu Julius Nyerere aliyoyaasisi, lakini hakuweza kuyatekeleza, kutokana na sababu mbalimbali za msingi.Hayo yalibainishwa jana jijini Dare es Salaam na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi aliyemwakilisha Rais John Magufuli kwenye Kongomano la Kumbukizi ya Mwalimu Nyerere.Kongamano hilo liliandaliwa na Chuo Kikuu cha Dar es Salaam UDSM kupitia Kigoda cha Mwalimu Nyerere cha Taaluma za Umajumui wa Afrika kwa kushirikiana na Taasisi ya Uongozi.Akizungumza kwa niaba ya Rais Magufuli, Profesa Kabudi alisema Mwalimu Nyerere amefariki dunia, lakini anaishi kutokana na misingi aliyoiachia taifa hili.Alitoa kauli hiyo baada ya kusema kuwa Kaulimbiu ya Kongamano hilo inayosema Tanzania: Miaka Ishirini Baada ya Mwalimu ilimpa shida kidogo na ndipo aliposema kuwa Mwalimu amegoma kufa ila amefariki.Alisema Mwalimu Nyerere anaendelea kusema na Watanzania kila siku kupitia hotuba zake ;na katika hilo pia amegoma kungatuka katika kusimamia misingi ya taifa hili. Alisema hotuba za Mwalimu zimeacha deni kubwa kwa Watanzania katika kusimamia misingi aliyoiacha hasa katika kipindi hiki chenye shari na kisicho cha kawaida.Kwa mujibu wa Profesa Kabudi, miongoni mwa misingi hiyo ni ujenzi wa taifa kwa kuwafanya Watanzania wote wajisikie wamoja katika nchi wanayoishi na kwa msingi huo, wamekuwa taifa na si mkusanyiko wa makabila au makundi ya watu, wamekuwa wazalendo walio tayari kulitetea na kulifia taifa lao.Misingi mingine ni matumizi ya Lugha ya Kiswahili, ambayo imesaidia kuondoa misuguano ya makundi na kukifanya kuwa utambulisho wa Watanzania, lugha ya ukombozi kwa nchi za Jumuiya ya Kusini mwa Afrika SADC na kwa msingi huo Tanzania imefanikiwa kuzishawishi nchi za SADC, kuikubali Lugha ya Kiswahili kuwa ya Nne rasmi ya jumuiya hiyo, ikitanguliwa na Kiingereza, Kifaransa na Kireno.Aliitaja misingi mingine kuwa ni ya kiitikadi na kimaadili ikiwemo uhuru, utu, usawa, haki, utaifa, amani, umoja, maadili, uzalendo, kujitegemea, kuimarishwa kwa Muungano wa Tanganyika na Zanzibar, maadili na miiko ya uongozi kwa kuheshimu sheria, kanuni na taratibu, ustawi wa wananchi, Umajumui wa Afrika kwa kupigania ukombozi wa nchi za SADC, Tanzania kuwa Mwenyekiti wa Kamati ya Ukombozi ya Umoja wa Afrika na kurejesha mfumo wa vyama vingi.Serikali ya Awamu ya Tano na Mwalimu Profesa Kabudi alisema kuna mambo ambayo Baba wa Taifa aliyaasisi, lakini hakuweza kuyatekeleza, lakini Serikali ya Awamu ya Tano inayatekeleza kwa vitendo ikiwemo Mpango wa Serikali kuhamia Dodoma. Alisema hayo yalikuwa maamuzi ya Mwalimu Nyerere, lakini uamuzi huo ulikwamishwa na vita vya Uganda na kuvunjika kwa Jumuiya ya Afrika Mashariki EAC.Kuhusu hilo, alisema Rais Magufuli alitoa muda wa miezi sita tu kwa serikali kuhamia Dodoma na kwa sasa kituo cha kazi cha mawaziri wote ni Dodoma na si Dar es Salaam. Jambo jingine lililoasisiwa na Mwalimu na kutekelezwa na serikali iliyopo madarakani ni ujenzi wa bwawa la kuzalisha umeme wa maji la Mto Rufiji, lililopewa jina la Julius Nyerere.Alisema huo ulikuwa mpango wa Baba wa Taifa na mradi huo ukikamilika, utazalisha Megawati 2,115, lakini pia serikali itajenga mabwawa mengine mawili ya kuzalisha umeme wa Megawati 700-800 mkoani Njombe.Kuhusu ulinzi wa rasilimali na maliasili za taifa uliofanywa kwa nguvu zote na Baba wa Taifa, Profesa Kabudi alisema serikali ya sasa iliamua kupitisha sheria tatu ikiwemo Sheria ya Mamlaka ya nchi kumiliki maliasili za nchi na kuifanyia marekebisho Sheria ya Madini ya mwaka 2010. Alisema Sheria ya Mamlaka ya nchi kumiliki maliasili ya nchi, inazifanya maliasili zote likiwemo anga kuwa mali za Watanzania na ndiyo maana serikali ilizindua rada mpya tano hivi karibuni, zitakazosaidia kuongeza mapato yatokanayo na ndege za kigeni kulitumia anga la Tanzania.Profesa Kabudi alieleza kuwa mabadiliko yaliyofanywa katika Sheria ya Madini ya mwaka 2010, yamesaidia kuwafanya wachimbaji wakubwa wote kupata leseni moja inayofanana na yenye masharti yanayofanana, lakini pia ilisaidia katika mazungumzo na Kampuni ya Barrick Gold Corporation ambayo sasa yatawezesha kuundwa kwa kampuni ya ubia kati ya Barrick Gold Corporation na Serikali ya Jamhuri ya Muungano wa Tanzania.Alisema kampuni hiyo mpya ya ubia, itatangazwa wakati wowote kuanzia sasa na makao yake makuu yatakuwa jijini Mwanza. Alisema kampuni hiyo itasimamia migodi ya Buzwagi, Bulyanhulu na North Mara.Mafanikio mengine ni serikali kuwa na umiliki wa asilimia 49 badala ya asilimia 40 za mwanzo katika mkataba na Kampuni ya Bharti Airtel ; na kupitia mabadiliko haya Kampuni ya Airtel Tanzania itakuwa inatoa Sh bilioni moja kwa serikali kila mwezi kwa miezi 60, lakini pia serikali imepata fursa ya kumteua Ofisa Mkuu wa Ufundi wa kampuni hiyo, lakini pia mazungumzo na makampuni mengine ikiwemo Geita Gold Mine GGM yanaendelea na kila mgodi utakuwa unatoa asilimia 16 ya hisa kwa Watanzania,alieleza Profesa Kabudi.Kwa mujibu wake, leseni zote za migodi mikubwa, hazitatolewa tena na Waziri wa Madini pekee kama ilivyokuwa zamani, bali zitatolewa na Baraza la Mawaziri. Alisema mabadiliko hayo ya kisheria, pia yanawataka wachimbaji wadogo kuuza madini yao kwenye masoko ya madini, yaliyoanzishwa takribani nchi nzima.Mambo mengine ambayo Serikali ya Awamu ya Tano inamuenzi Baba wa Taifa kwa vitendo ni kuendelea kuifanya Tanzania kutofungamana na upande wowote, kuimarisha SADC na EAC, kuisemea Afrika katika mambo mbalimbali ikiwemo vikwazo vya kiuchumi vya Zimbabwe, kuimarisha Burundi ambayo imepitia vipindi vigumu kwa muda mrefu, kulifanya taifa la Tanzania kujitambua na kujiamini na kusimamia maadili, kudhibiti vyeti feki, wafanyakazi hewa na kuongeza mapato.  <topic>: KITAIFA 